Source: http://langart.hu/hirosszefoglalo/radiocafe_2008/
Timestamp: 2019-02-23 23:11:32+00:00

Document:
﻿ LangArt - radiocafé: 2008
Világgazdasági válság, Bankbotrány, Környezetszennyezés, Fogyasztóvédelem, Bizalmi válság, Európai Únió, NATO, ENSZ, Árvíz, Belvíz, Ingatlanpiaci válság, Rasszizmus, Holocaust, Népszavazás, Túltermelési válság, Született, Elhunyt, Kinevezték, Leváltották, Politikai válság, Sztrájk, Kórházprivatizáció, Visszaállamosítás, Tendereztetés, Dioxin, Energiaválság, Korrupció, Bűnüldözés, Ítélethozatal, Helyreigazítás, Munkaerő-piaci válság, Luxusprofit, Államháztartás, Költségvetés, Hitelválság.
Egy év alatt rengeteg minden történik a világban. Még ha időnként éppen úgy is érzi az ember, hogy aznap semmi nem történt körülötte, az elmúlt tizenkét hónapra visszatekintve mégis, minden egyes nap eseménydúsnak tűnik.
VÁLSÁG: Talán ez volt a mögöttünk lévő esztendő leggyakrabban használt kifejezése. A világválság a közvetlen környezetünkbe is begyűrűzik. Megszűnőben vannak azok a kategóriák, amelyekbe korábban egy év végi hírösszefoglaló témáit csoportosítottuk, eltűnőben van a nemrég még oly éles különbség, ami például a belföldi és a külföldi hírek között volt. Napjainkban már azt kell eldöntenünk, ki a hazai és ki számít külföldinek?
Egy visszatekintésben elhalványul az a különbség, amelyet a számunkra kedvező, illetve a kedvezőtlen események bekövetkeztekor éreztünk. Csak a tények maradnak, hiszen csak a tények fontosak. A 2008-as esztendő hírösszefoglalója következik:
január 1. - Életbe lépett az új nyugdíj-számítási rendszer, amelynek nyomán 6-8 százalékkal csökkent az induló nyugdíjak szintje. Emelkedett viszont a minimálbér és néhány egyéb juttatás összege.
január 1. - Csehországban bevezették a vizitdíjat, a kórházi napidíjat és az egységes, 15 százalékos személyi jövedelemadót, továbbá felemelték a forgalmi adót.
január 4. - Biztonsági okokból törölték a Lisszabon-Dakar ralit.
január 6. - Fagy és havazás bénította meg Európa nagy részét: Spanyolországban halálos áldozatokat követelt, áradásokat és közlekedési fennakadásokat okozott a viharos időjárás. Bulgáriában 8 halálos áldozata volt a hideghullámnak, Németországban pedig jégpályákká váltak az utak.
január 6. – Nyolcvan éves korában elhunyt Körmendi János Kossuth-díjas színész.
január 8. - A kabinet döntött a kormányzati negyed beruházásának leállításáról.
január 10. – Meghalt az az orosz katona, aki 1945-ben kitűzte a szovjet zászlót a berlini Reichstag épületére. Mihail Minyin 86 éves volt.
január 17. – Hatvannégy esztendős korában elhunyt az amerikai Bobby Fischer egykori sakkvilágbajnok
január 13. - Los Angelesben első alkalommal maradt el a Golden Globe díjkiosztó gálája, mert a forgatókönyvírók sztrájkját támogató színészek bojkottálták az eseményt.
január 14. - George W. Bush amerikai elnök nyolcéves hivatali ideje alatt először kereste fel Szaúd-Arábiát.
január 23. - Kosztasz Karamanlisz személyében fél évszázad óta először tett hivatalos látogatást görög kormányfő Törökországban.
január 24. - Elvesztette parlamenti többségét és ezért lemondott a Romano Prodi vezette balközép olasz kormány. Az előrehozott választásokon a Silvio Berlusconi vezette jobbközép ellenzék szerzett többséget a törvényhozás mindkét házában.
január 28. - A Magyar Honvédség kecskeméti repülőbázisán átadták a 14 svéd Gripen vadászgépből álló flottát.
január 29. – Nyolcvan esztendős korában elhunyt Nagy Erzsébet, Nagy Imre mártír miniszterelnök lánya, a Történelmi Igazságtétel Bizottság alapítója.
február 1. - A Vasúti Dolgozók Szabad Szakszervezete határozatlan idejű sztrájkot kezdett, minden dolgozójának 250 ezer forintot követelve a MÁV Cargo privatizációs bevételéből, továbbá tíz százalékos többlet-bérfejlesztést akartak kiharcolni
február 2. – 59 éves korában elhunyt Orszáczky Jackie, a legendás Syrius együttes egykori vezetője és basszusgitárosa.
február 3. - Mintegy 30 ember halt meg Ruandában és Kongóban, két egymást követő földrengésben.
február 6. - Ítéletidő sújtotta az Egyesült Államok déli részét, a tornádókkal, zivatarokkal és jégesővel kísért viharfront félszáz ember halálát okozta.
február 7. - Az amerikai kongresszus 168 milliárd dolláros gazdaságélénkítő csomagot hagyott jóvá.
február 11. - Az Országgyűlés név szerinti szavazással másodszor is elfogadta az egészségbiztosítási pénztárakról szóló, átdolgozott törvényt, amelyet Sólyom László államfő 2007 decemberében küldött vissza megfontolásra. A törvényt végül májusban hatályon kívül helyezték.
február 11. – Elhunyt Tom Lantos. A magyar születésű amerikai demokrata
párti kongresszusi képviselő 80 esztendős volt.
február 13. - A Sheffield United labdarúgó csapatát is birtokló brit Kevin McCabe vállalkozása nyerte meg az FTC Üllői úti ingatlanára kiírt hatodik pályázatot.
február 14. - Németország történetének legnagyobb adócsalási botránya pattant ki: kiderült, hogy több mint ezer euro-milliomos, liechtensteini bankokban helyezte el pénzét, hogy így játssza ki a német adótörvényeket.
február 15. - A budapesti Ér- és Szívsebészeti Klinikán végrehajtották az első magyarországi műszív-beültetést. Az 58 éves férfi beteg tizenhárom nappal élte túl a műtétet .
február 15. - Csehországban az elnökválasztás harmadik fordulójában újabb öt évre a hivatalban lévő Václav Klaust választották államfőnek.
február 17. - Egyoldalúan kikiáltotta függetlenségét a dél-szerbiai Koszovó tartomány. Az új államot megalakulásakor ötvennél is több ország ismerte el.
február 18. - Kubában végérvényesen lemondott államfői tisztségéről Fidel Castro. Utóda 77 éves öccse, Raúl Castro lett, aki azonnal megszűntetett, vagy enyhített jó néhány, évtizedek óta a kubai emberek életét sújtó korlátozást.
február 24. - Los Angelesben 80. alkalommal osztották ki a filmvilág legrangosabb kitüntetését, az Oscar-díjat. A legjobb film és a legjobb rendezés kategóriában is a Nem vénnek való vidék győzött.
február 25. - A Magyar Nemzeti Bank bevezette a lebegő árfolyamrendszert, eltörölve ezzel a forintárfolyamnak az euróval szembeni, 1995 óta érvényben volt, úgynevezett sávos rögzítését.
február 28. - Moszkvában aláírták a Déli Áramlat gázvezeték magyarországi szakaszának megépítéséről szóló kormányközi megállapodást.
március 2. - Oroszországban Dmitrij Medvegyev, az Egységes Oroszország jelöltje nyerte az elnökválasztást. Az új elnököt Vlagyimir Putyin távozó államfő is támogatta.
március 3. - Mahmúd Ahmadinezsád államfő személyében első ízben járt iráni államfő Irakban.
március 3. - Az Európán végigsöprő Emma nevű szélvihar legkevesebb 12 ember életét követelte, fennakadásokat okozott a légi és a vasúti közlekedésben, valamint az áramszolgáltatásban.
március 4. - A Fővárosi Bíróság jogerős ítélete szerint le kell bontani a XII. kerületi Turul-szobrot, amelyet 2005. októberében, építési engedély nélkül állítottak fel.
március 7. - Az Európai Bizottság csalás gyanúja miatt nem folyósított egy Bulgáriának szóló mezőgazdasági támogatást. A testület első ízben vont meg támogatást újonnan csatlakozott országtól.
március 9. - A vizitdíj, a kórházi napidíj és a tandíj megszüntetéséről, illetve bevezetéséről rendezett ügydöntő népszavazáson 50,51 százalékos részvétel mellett mindhárom kérdésre a szavazók elsöprő többsége mondott igent. Az Országgyűlés mind a vizitdíjat mind a kórházi napidíjat eltörölte, és úgy döntött, hogy a tandíjat nem vezetik be.
március 9. - Spanyolországban a kormányzó Spanyol Szocialista Munkáspárt győzött a parlamenti választásokon.
március 10. - A Kínához tartozó autonóm terület, Tibet fővárosában tiltakozó tüntetések kezdődtek a kínai uralom ellen. A zavargásokat a hatóságok kegyetlen erőszakkal verték le, és ez világszerte Tibet függetlenségét támogató akciókat váltott ki.
március 12. - A Fővárosi Bíróságon megkezdődött a Magyar Gárda Hagyományőrző és Kulturális Egyesület feloszlatására a Fővárosi Főügyészség által indított polgári per. A december közepére megszületett elsőfokú ítélet megszűnteti a Magyar Gárda Egyesületet, de az egyesülési jog alapján a Magyar Gárda, mint mozgalom mindaddig tovább működhet, ameddig bűncselekményt, vagy szabálysértést nem követ el.
március 16. - Angela Merkel német kancellár Izraelbe látogatott, és beszédet mondott a jeruzsálemi parlamentben. A Kneszetben a hagyomány szerint csak külföldi államfők szólalhattak fel, így jelképes értékű is, hogy éppen német vezető volt az első, aki kormányfőként kapott szót az izraeli törvényhozásban..
március 19. - Magyarország elismerte a független Koszovót.
március 19. – Meghalt Arthur C. Clarke brit sci-fi-író. 90 éves volt.
március 24. - A Heves Megyei Közgyűlés jóváhagyta, hogy az egri Markhot Ferenc Kórházat húsz évig a HospInvest üzemeltesse. A magukat Kórházvédő Mozgalomnak nevező szervezet tagjai sikertelenül próbálták megakadályozni a privatizálást.
március 25. - A Pest megyei Pilisszentkereszt önkormányzata a helyi szlovák házból egy másik épületbe költöztette át a kisebbségi szlovák önkormányzat irodáját. A döntés kormányzati szintű ellenkezést és példátlan sajtóvisszhangot váltott ki Szlovákiában, ahol kisebbségellenes lépésnek minősítették a történteket.
március 29. - Zimbabwéban a parlamenti és elnökválasztáson is az ellenzék szerzett többséget. Robert Mugabe államfő nem ismerte el vereségét, az elnökválasztás június 27-i második fordulójában a hatóságok által szított erőszak és megfélemlítés miatt az ellenzéki jelölt már nem is indult el.
március 30. - Magyarország a repülőtereken is csatlakozott a határellenőrzés nélküli közlekedést biztosító schengeni övezethez.
március 31. - Gyurcsány Ferenc felmentette Horváth Ágnes egészségügyi minisztert. A Szabad Demokraták Szövetsége a döntés miatt április 30-án kilépett a kormánykoalícióból.
április 3. - A NATO bukaresti csúcsértekezletén meghívták a katonai szövetségbe Horvátországot és Albániát, Macedónia meghívását viszont elhalasztották.
április 4. - Az ország 1991-es függetlenné válása óta George W. Bush személyében amerikai elnök először tett hivatalos látogatást Horvátországban.
április 5. – 84 éves korában elhunyt Charlton Heston, a Ben Hur című filmért Oscar-díjat nyert amerikai színész.
április 11. – Civil kezdeményezésre többezres antifasiszta tüntetés volt a korábban felgyújtott Hollán utcai jegyirodánál.
április 13. - Különösen nagy értékre elkövetett sikkasztás és pénzmosás megalapozott gyanúja miatt előzetes letartóztatásba helyezték a MÁV-Biztosító elnök-vezérigazgatóját és a cég öt további vezetőjét.
április 15. - XVI. Benedek pápa első zarándokútját tette az Egyesült Államokban. A katolikus egyházfő több beszédében is bocsánatot kért a pedofil papok botrányai miatt.
április 18. - Egész napos sztrájkot tartott a BKV, a tervezett járatritkítások visszavonását és a vállalat gazdasági helyzetének stabilizálását követelve.
április 19. - A magyar jégkorong-válogatott első alkalommal került a világ 16 legjobb csapata közé azt követően, hogy megnyerte a B csoportos VB-t.
április 21. - Délkelet-Európában sivatagi eredetű por és az évszakhoz képest szokatlanul nagy hőség okozott nehézségeket, Krétán a hőmérséklet meghaladta a 37 Celsius-fokot.
április 26. - A Pesti Központi Kerületi Bíróság – felelősségre vonás nélkül - megszüntette az Orbán Viktor, a Fidesz elnöke és 79 képviselőtársa ellen a rendzavarás és garázdaság szabálysértése miatt indult eljárást. A bíróság jogerős végzésében leszögezte: a fideszes képviselők ugyan a köznyugalmat megzavaró magatartást tanúsítottak azzal, hogy 2007. február 2-án elbontották a rendőrség által a Kossuth téren 2006. október 23-án felállított kordont, de a kordon-elemek szétbontásával és elmozdításával azokban állagsérelem nem keletkezett.
május 1. – Hatályba lépett a KRESZ-ben az objektív felelősség elve, amely szerint a gépjármű üzemben tartója a felelős az autójával elkövetett kihágásokért, függetlenül attól, hogy ismert-e a szabályszegés elkövetője.
május 1. – Kisebbségben folytatja munkáját a kormány. Azzal ugyanis, hogy az SZDSZ kilépett a koalícióból, az addig 210 fős kormánytöbbség a 190 MSZP-s képviselőre csökkent az Országgyűlésben.
május 3. - Mianmarban 160 ezer halottat követelt egy ciklon pusztítása. Bár több millió burmai maradt élelmiszer, ivóvíz és fedél nélkül, a katonai vezetés még hetekkel később sem engedte be az országba a humanitárius segélyszervezeteket és korlátozta a segélyszállítmányok helyszínre juttatását is. Az országban egy héttel a természeti katasztrófa után így is megtartották az új alkotmányról szóló népszavazást, amelyen 99 százalékos részvétel mellett 92,4 százalék volt az igenek aránya.
május 6. - A Magyar Tudományos Akadémia Pálinkás Józsefet választotta elnökének.
május 6. - Lemondott a korrupció gyanújába keveredett Bertie Ahern konzervatív ír kormányfő, aki 1997 óta volt hivatalban.
május 8. - Az orosz Állami Duma jóváhagyta Vlagyimir Putyin volt államfő kormányfői kinevezését.
május 10. - Hu Jintao személyében tíz év óta először tett hivatalos állami látogatást kínai államfő Japánban.
május 11. - Szerbiában az előrehozott parlamenti választásokon a Boris Tadic államfő Demokrata Pártja köré szerveződött koalíció kapta a legtöbb szavazatot.
május 12. - A Richter skála szerinti 8-as erősségű földrengés rázta meg Kína középső részét. A rengések epicentruma Szecsuán tartományban volt, ahol legalább 100 ezer emberéletet követelt, 15 millióan váltak földönfutóvá és a katasztrófa valamilyen mértékben több, mint 45 millió ember életét érintette.
május 13. - Olaszországban erőszakos bűncselekményekké fajult a bevándorló - főleg romániai - romák által elkövetett bűncselekmények elleni tiltakozás. A kormány július 25-én egyes körzetekben "szükségállapotot" hirdetett ki az illegális bevándorlók "tartós és rendkívüli mértékű beáramlásának" visszaszorítására.
május 19. - Az Egyesült Államok a rekordmagasságokba szökő olajárak letörése érdekében felfüggesztette a stratégiai olajtartalékok növelését. A New York-i árutőzsdén a kőolaj ára ekkor már 130 dollár körül mozgott, de az év végére a gazdasági válság nyomán 50 dollár alá esett.
május 21. - A Borsod-Abaúj-Zemplén megyei Monok önkormányzata rendeletben mondta ki, hogy közmunkát kell végezni annak, aki - az egyébként alanyi jogon járó - szociális segélyt fel akarja venni.
május 21. – Történelmi rekordot döntött a hazai üzemanyagár. A gázolaj literenként
330, a 95-ös benzin 310 forintba került. A pénzügyi-gazdasági világválság következtében december végére az üzemanyagok ára négy éve nem látott szintre csökkent.
május 22. - Részletek jelentek meg Orbán Viktornak, a Fidesz elnökének egy zártkörű rendezvényen elhangzott előadásából. Eszerint a Fidesz kormányra kerülése esetén "nem hagyományos kormányzás lesz". Egyéb megszorítások mellett Orbán több állami nagyberuházás leállítását is kilátásba helyezte.
május 23. – 90 éves korában elhunyt Cornell Capa magyar származású amerikai fotóriporter.
május 24. - Ban Ki Mun személyében 1964 óta első ízben látogatott Mianmarba, az egykori Burmába ENSZ-főtitkár.
május 25. - A Cannes-i Filmfesztiválon Mundruczó Kornél Delta című filmje nyerte el a Nemzetközi Filmkritikusok Szövetségének díját.
május 25. - Libanonban a parlament Michel Szulejman tábornokot, a hadsereg főparancsnokát választotta államfővé. Vezetésével július 11-én nemzeti egységkormány alakult.
május 25. - Sikeresen leszállt a Marson az amerikai Phoenix szonda, amely víz és élet jelenléte után kutat a bolygón.
május 26. - Az Országgyűlés megválasztotta Fülöp Sándort a jövő nemzedékek ombudsmanjának, de elutasította Baka András jelölését a Legfelsőbb Bíróság elnökének posztjára. Péterfalvi Attila helyett adatvédelmi biztossá választották Jóri Andrást, aki Sólyom László államfő ötödik jelöltje volt a tisztségre.
május 28. - Tajvan Kínától való 1949-es különválása óta a legmagasabb szintű kínai-tajvani találkozó zajlott le Pekingben.
június 1. – 71 éves korában elhunyt Yves Saint Laurent francia divattervező.
június 3. - Rómában az ENSZ Élelmezési és Mezőgazdasági Szervezete konferenciát rendezett az élelmezési világválságról.
június 7. - Az SZDSZ rendkívüli tisztújító küldöttgyűlése - mindössze kétszavazatnyi különbséggel - Fodor Gábort választotta szabaddemokrata pártelnökké. A küldöttgyűlést a 2007. márciusi tisztújításkor történt szabálytalanságok miatt hívták össze. A frakcióvezető Kóka János maradt. Fodor ezt a tisztet is megpályázta, de a decemberi, több fordulós megmérettetés után is Kóka maradt a liberális képviselőcsoport vezetője.
június 9. - Budapesten nyilvánosan lejátszották a Nagy Imre néhai miniszterelnök és társai 1958. június 9-15. között megrendezett koncepciós perének egyetlen eredeti, vágatlan, mintegy 52 órás hanganyagot tartalmazó felvételét.
június 9. - Az Országgyűlés elfogadta a Balaton-törvényt, amelyet Sólyom László köztársasági elnök június 30-án küldött vissza megfontolásra. Az átdolgozott jogszabályt végül szeptember 22-én fogadták el a képviselők.
június 10. - Az Alkotmánybíróság három évre Paczolay Pétert választotta a taláros testület ötödik elnökévé.
június 10. - Afganisztánban egy robbanószerkezet hatástalanítása közben életét vesztette a magyar újjáépítési csoport katonája, Kovács Gyula tűzszerész főtörzsőrmester. Július 12-én robbanás áldozata lett Nemes Krisztián tűzszerész is.
június 12. - Az EU tagországai közül egyedüliként Írországban tartottak népszavazást a Lisszaboni Szerződésről, amely rögzíti az únió céljait és legfontosabb értékeit, köztük az emberi méltóság, a szabadság, a demokrácia, a jogállamiság, az egyenlő esélyek és az emberi jogok, köztük a kisebbségekhez tartozók jogai védelmének az elvét.. Az év végéig a 27 EU-tagországból 24 állam parlamentje ratifikálta a dokumentumot.
június 12. - A Bécsi Értéktőzsde 37,7 százalékra növelte tulajdonrészét a Budapesti Értéktőzsdében, amelynek elnöke, Szalay-Berzeviczy Attila 16-án lemondott. Utóda december 4-én Patai Mihály lett. A Wiener Börse AG szeptember 24-én többségi tulajdont szerzett a BÉT-ben.
június 17. - Kína 12 tartományában másfélmillió embert kellett kitelepíteni az árvizek miatt. Az áradásoknak legkevesebb 250 halálos áldozata volt.
június 18. - A Nemzet Színészei Tordy Gézát választották maguk közé a május 20-án elhunyt Raksányi Gellért helyére.
június 18. - Az európai uniós tagországok illetékes miniszterei úgy döntöttek, hogy Budapest lesz a székhelye az Európai Innovációs és Technológiai Intézetnek.
június 18. - A német Daimler-Benz cég bejelentette, hogy Kecskeméten építi fel új Mercedes-üzemét. A beruházásról szóló megállapodást október 27-én írták alá. A 800 millió eurós beruházás keretében felépülő gyár a beszállítókkal együtt csaknem 13 ezer embernek ad munkát.
június 19. - Az Egyesült Államok középnyugati vidékén 24 ember halálát okozták a viharok és a medréből kilépő Mississippi áradásai.
június 20. - Fehérgyarmat közelében lezuhant a Magyar Honvédség egy katonai kiképző gépe, a két pilóta életét vesztette.
június 20. - Indiában a monszun miatti áradások 3 millió embert érintettek, 800-nál is többen vesztették életüket.
június 21. - Tíz év után először találkozott hivatalosan a Fidesz és az SZDSZ elnöke, amikor Fodor Gábor és Orbán Viktor a Parlamentben tárgyalt.
június 21. - A Fülöp-szigeteken pusztító tájfun, a nyomában járó áradások és földcsuszamlások majdnem kétezer áldozatot követeltek.
június 26. - Az amerikai legfelsőbb bíróság kimondta: az amerikaiaknak joguk van önvédelem és vadászat céljából fegyvert birtokolni, s alkotmányellenes a kézi lőfegyverek használatára és birtoklására vonatkozó, 1976 óta érvényes korlátozás.
június 26. - A Dél-Európát sújtó, helyenként negyven fonál is magasabb csúcshőmérséklettel járó hőhullám tucatnyi ember halálát okozta.
június 30. - A Szocialista Internacionálé athéni kongresszusán Gyurcsány Ferencet, az MSZP elnökét, miniszterelnököt a szervezet alelnökévé választották.
június 30. - Az Alkotmánybíróság megsemmisítette a gyalázkodás büntethetőségét tartalmazó büntetőtörvénykönyv-módosítást, amelyet szocialista képviselők javaslatára az Országgyűlés február 18-án fogadott el.
július 1. - Hivatalosan is Alföldi Róbert lett a Nemzeti Színház főigazgatója.
július 2. - Kiszabadult a kolumbiai gerillák fogságából Ingrid Betancourt egykori kolumbiai elnökjelölt, akit még 2002-ben raboltak el.
július 5. - Budapesten szélsőségesek támadtak a Meleg Méltóság Menetére, majd összecsaptak a rendőrséggel is.
július 7. - A hét legfejlettebb ipari állam és Oroszország, vagyis a G8 állam- és kormányfői Japánban találkoztak.
július 8. - Prágában aláírták az amerikai rakétapajzs részét képező radarállomás csehországi elhelyezéséről szóló keretszerződést.
július 15. – Edzés közben meghalt Kolonics György kétszeres olimpiai bajnok kenus. 36 éves volt.
július 15. - Mintegy 250 ezer fiatal vett részt Sydneyben a XVI. Benedek pápa elnökletével megrendezett, 11. katolikus ifjúsági világtalálkozón.
július 21. - Belgrádban elfogták, majd 30-án kiadták Hágának az 1995 óta bujkáló Radovan Karadzicot, az egykori boszniai Szerb Köztársaság elnökét, akit a hágai Nemzetközi Törvényszék népirtással, háborús és emberiesség elleni bűntettekkel vádol.
július 30. - Lemondott hivataláról a korrupciós ügyekbe keveredett Ehud Olmert izraeli miniszterelnök. Az őt a Kadima párt élén követő Cipi Livni külügyminiszter kormányalakítási tárgyalásai kudarcba fulladtak, ezért előrehozott választásokat írtak ki Izraelben.
A hírek soha nem önmagukban állnak, hiszen eseményekről tudósítanak. Az eseményeknek pedig mindig van előzményük és a legtöbbször következményük is. A hír azonban a jelenről szól. Még akkor is, ha egy egész esztendő történéseit egyszerre idézzük fel.
augusztus 3. - Öt évvel, 2016-ig meghosszabbították a Hungaroring 2011-ig szóló Forma-1-es szerződését.
augusztus 3. – 89 éves korában elhunyt Alekszandr Szolzsenyicin Nobel-díjas orosz író.
augusztus 6. - Az osztrák OMV olaj- és gázipari vállalat elállt a Mol magyar olajipari cég felvásárlásától, miután az Európai Bizottság versenyjogilag aggályosnak minősítette terveit.
augusztus 8. - Grúz csapatok hadműveletet indítottak a függetlenségét 1992-ben kikiáltott, ám nemzetközileg el nem ismert Dél-Oszétiában. A harcokba beavatkozó orosz erők visszaverték a támadást, majd mélyen benyomultak Grúzia területére. Az
EU-közvetítéssel született tűzszüneti megállapodást augusztus 15-én írták alá. A konfliktus miatt Grúzia kilépett a Független Államok Közösségéből, Oroszország felfüggesztette együttműködését a NATO-val, majd elismerte Dél-Oszétia és a másik szakadár grúz régió, Abházia függetlenségét.
augusztus 8-tól 24-ig Pekingben rendezték a XXIX. nyári olimpiai játékokat, amelyen aranyérmet nyert a férfi vízilabda válogatott, a Kovács Katalin-Janics Natasa kajak kettős és Vajda Attila kajak egyesben. 3 ezüstérmet úszott Cseh László, ezüstérmes lett Fodor Zoltán birkózó és a női kajaknégyes. Bronzérmet szerzett a kenu kettesben Kozmann György és Kiss Tamás, valamint a párbajtőöző Mincza-Nébald Ildikó. Az összetett éremtáblázaton a kínai házigazdák végeztek az első helyen.
augusztus 10. - George W. Bush amerikai elnök utolsó államfői útja során Pekingben tárgyalt.
augusztus 11. - Megrendezték az immár hagyományos budapesti Sziget fesztivált, amely 385 ezer látogatót vonzott és százmillió forintot meghaladó többlettel zárt.
augusztus 14. - Az indiai Apollo Tyres Ltd. gumiipari vállalat visszavonta 200 millió eurós gyöngyösi beruházásának tervét, egyrészt a zöldmezős beruházással kapcsolatos adminisztratív eljárások nehézkessége, másrészt a Fidesz helyi szervezetének beruházás-ellenes népszavazási kezdeményezése miatt.
augusztus 17. - Lemondott Pervez Musarraf pakisztáni elnök. A tisztségben szeptember 6-án Aszif Ali Zardari, a 2007. végén meggyilkolt Benazir Bhutto volt kormányfő özvegye követte.
augusztus 20. - Varsóban aláírták az amerikai hadászati rakétapajzs egy részének Lengyelországba telepítéséről szóló megállapodást.
augusztus 20. - A madridi nemzetközi repülőtéren 154 ember halt meg, amikor egy repülőgép felszállás közben kicsúszott a kifutópályáról és kigyulladt.
augusztus 21. - A kormány politikai nyilatkozatban bocsánatot kért a csehektől, Sólyom László köztársasági elnök pedig sajnálatát fejezte amiatt, hogy negyven évvel ezelőtti Magyarország is részt vett az 1968-as prágai tavasz leverésében. augusztus 3. – 89 éves korában elhunyt Alekszandr Szolzsenyicin Nobel-díjas orosz író.
augusztus 21. - A kormány politikai nyilatkozatban bocsánatot kért a csehektől, Sólyom László köztársasági elnök pedig sajnálatát fejezte amiatt, hogy negyven évvel ezelőtti Magyarország is részt vett az 1968-as prágai tavasz leverésében
augusztus 28. - Barack Obama illinois-i szenátort választották az amerikai Demokrata Párt elnökjelöltjévé.
augusztus 28. - A Fővárosi Bíróság a brókerbotrányként elhíresült bűnügyben hozott első fokú ítéletében nyolc év börtönre ítélte és előzetes letartóztatásba is helyezte az elsőrendű vádlott Kulcsár Attilát, a K and H Equities brókercégének volt ügyvezető igazgatóját.
szeptember 1. - Lemondott Fukuda Jaszuo japán miniszterelnök, utóda Aszo Taro volt külügyminiszter lett.
szeptember 3. - Ukrajnában felbomlott a Nyugatbarát kormánykoalíció, amely december 9-én egy újabb párttal kibővülve újjáalakult. Október 8-án Viktor Juscsenko államfő feloszlatta a parlamentet, előrehozott választást írt ki, amelyet a gazdasági válság miatt 2009-re halasztottak.
szeptember 4. - Véget ért az almatermesztők Szabolcsban kezdett demonstrációja, miután megállapodás született az ipari alma felvásárlási áráról és az állami
támogatásról.
szeptember 4. - John McCain arizonai szenátort választották meg az amerikai Republikánus Párt elnökjelöltjének.
szeptember 5. - A Nemzeti Hírközlési Hatóság megkötötte a hálózatok üzemeltetésére szóló szerződéseket a földfelszíni digitális televíziós és rádiós pályázat nyertesével, az Antenna Hungáriával.
szeptember 5. - Condoleezza Rice személyében több mint fél évszázada először látogatott amerikai külügyminiszter Líbiába.
szeptember 10. - A Nemzetbiztonsági Hivatal feljelentést tett "számítástechnikai rendszer és adatok elleni bűncselekmény, államtitoksértés, magántitok jogosulatlan megismerése, valamint más cselekmények gyanúja miatt". 23-án Szilvásy György, a polgári titkosszolgálatokat felügyelő tárca nélküli miniszter polipszerűen működő hálózatról, "árnyék-titkosszolgálatról" beszélt, megnevezve az UD Vagyonvédelmi Zrt.-t. Ezután a Fidesz politikusai és az UD Zrt. vezetői közti telefonbeszélgetések felvételei kerültek nyilvánosságra.
szeptember 10. - Megkezdte működését a világ legnagyobb részecskegyorsítója, a genfi székhelyű Európai Nukleáris Kutatási Szervezet nagy hadronütköztetője. A gyorsítót egy héttel később, üzemzavar miatt hosszabb időre le kellett állítani.
szeptember 11. - Az állambiztonsági iratok átadását vizsgáló, Kenedi János történész vezette bizottság átadta jelentését a kormánynak.
szeptember 12. - Dávid Ibolya, az MDF elnöke egy feladó nélkül hozzá érkezett CD-t mutatott be, amelyen egy lehallgatott telefonbeszélgetésben - a pártelnök állítása szerint - egy biztonsági cég Almássy Kornél elnökjelölt érdekében megbízást kapott, hogy "dolgozzon az MDF-re és Dávid Ibolyára". Almássy másnap visszalépett a párt elnökjelöltségétől.
szeptember 12. - Kínában botrány robbant ki a tápszerekhez és egyéb tejtermékekhez adagolt, a fehérjetartalmat növelő melamin miatt, amelytől több ezer csecsemő és gyermek betegedett meg. A melamin-botrány a külföldre került kínai termékek révén a világ számos országát érintette.
szeptember 12. - XVI. Benedek pápa Franciaországba látogatott, a lourdes-i Mária-jelenések 150. évfordulója alkalmából.
szeptember 15. - Gegesy Ferenc, Budapest IX. kerületének polgármestere kilépett az SZDSZ-ből és lemondott egyéni képviselői parlamenti mandátumáról.
szeptember 15. - Az Országgyűlés elvetette a saját feloszlatásáról szóló MDF-es képviselői indítványt.
szeptember 15. - Az Egyesült Államokban elmélyült az egy éve kezdődött pénzügyi válság. Sorra csődbe jutottak a befektetési bankok és a biztosítók, az állam által veszni hagyott Lehman Brothers összeomlása világméretű pánikhullámot indított el. A bankok leálltak az egymásnak nyújtott kölcsönökkel, a pénzügyi rendszerek megbénultak, a tőzsdeindexek zuhanórepülésbe kezdtek. A nagy központi bankok likviditásnövelő akciókat indítottak, a kormányok a bankok segítségére siettek és gazdaságélénkítő csomagokat dolgoztak ki. A válság átterjedt a reálszférára is, nagyvállalatok sora csökkentette termelését és elbocsátásokat jelentettek be. Az év végére az Egyesült Államok és a világ számos országa elismerte, hogy gazdasága recesszióba került.
szeptember 17. - Pekingben befejeződött a XIII. paralimpia, amelyen 148 ország sportolói vettek részt.
szeptember 21. - A szlovéniai parlamenti választásokat az ellenzéki Szociáldemokraták nyerték meg.
szeptember 20. - Budapesten az összefogást és a megbékélést hirdető demonstrációt tartott a Magyar Demokratikus Charta, a romák a szélsőjobb elleni békés, tiltakozó megmozdulást rendeztek.
szeptember 23. - New Yorkban megnyílt az ENSZ Közgyűlésének 63. ülésszaka.
szeptember 23. - A Transparency International nemzetközi szervezet korrupciós rangsorában Magyarország egy év alatt nyolc helyet visszacsúszva a 47. helyet foglalta el.
szeptember 23. - Az Alkotmánybíróság elutasította a 2006. december 18-án elfogadott kórháztörvény egészét támadó indítványokat.
szeptember 26. – 83 éves korában elhunyt Paul Newman Oscar-díjas amerikai színész.
szeptember 27. - Az MDF XXII. országos tisztújító gyűlése Dávid Ibolyát választotta a párt vezetőjévé, aki hatodik elnöki ciklusát kezdte meg.
szeptember 28. - A harmadik, embert szállító kínai űrhajó, a Sencsou-7 útja során az egyik tajkonauta 15 perces űrsétát tett.
szeptember 28. - Az ausztriai parlamenti választásokon előretörtek a jobboldali populista pártok. December 8-án az Osztrák Szociáldemokrata Párt és az Osztrák Néppárt részvételével nagykoalíciós kormány alakult, Werner Faymann vezetésével.
szeptember 28. - Fehéroroszországban a képviselőházi választásokon egyetlen ellenzéki képviselő sem került a törvényhozásba.
szeptember 29. - Lemondott képviselői mandátumáról a fideszes Arnóth Sándor, aki az Országgyűlés plenáris ülésén bekiabálva megfenyegette Iváncsik Imrét, a polgári titkosszolgálatokat felügyelő államtitkárt.
szeptember 29. - Végrehajtották az első magyarországi gyermekkori műszív-beültetést egy két és fél éves kislányon, akin november elején sikeres szívátültetést hajtottak végre.
szeptember 30. - Hivatalosan is megnyitották a Buda és Pest legészakibb részét összekötő Megyeri hidat, az ország leghosszabb folyami hídját.
október 1. - Afganisztánban Magyarország vette át Belgiumtól a Kabuli Nemzetközi Repülőtér irányítását.
október 1. - Az orosz legfelsőbb bíróság jogtiprás áldozatának ismerte el II. Miklóst, az utolsó orosz cárt és rehabilitálta az 1918-ban agyonlőtt cári családot.
október 3. - A Mol olajtársaság 45 százalékra növelte részesedését a horvát INA olajcégben.
október 3. – elhunyt Albert Györgyi újságíró. 44 éves volt
október 6. - A Pest megyei Monorierdőn történt vonatbalesetben 4 ember meghalt, 26 megsérült. A szerencsétlenség után lemondott Szabó Pál közlekedési miniszter és Kamarás Miklós, a MÁV Zrt. igazgatóságának elnöke. Szabó Pál utóda december 1-jétől Molnár Csaba lett.
október 6. - Odaítélték a Nobel-díjakat. Az orvosit a német Harald zur Hausen, a francia Francoise Barré-Sinoussi és Luc Montagnier, a fizikait az amerikai Yoichiro Nambu, a japán Kobajasi Makoto és Maszukava Tosihide, a kémiait az amerikai Roger Tsien és Martin Chalfie, valamint a japán Simomura Oszamu, az irodalmit a francia Jean-Marie Gustave Le Clézio, a közgazdaságit az amerikai Paul Krugman, a Nobel-békedíjat pedig Martti Ahtisaari békeközvetítő, volt finn államfő kapta.
október 6. - A Tolna megyei Bátaapátiban átadták a Nemzeti Radioaktív Hulladéktároló felszíni létesítményeit.
október 7. - Az ENSZ Biztonsági Tanácsa felhatalmazást adott arra, hogy külföldi hadihajók behatoljanak Szomália felségvizeire a kalózok elleni harc céljából.
október 8. - A megszűnés fenyegette az MDF országgyűlési frakcióját, miután a Tisztelet Társasága által delegált Vas János kilépése után a frakció létszáma 9 főre csökkent. végül Lengyel Zoltán volt fideszes képviselő, a Független Kisgazda Nemzeti Egységpárt elnökségi tagja csatlakozott a frakcióhoz, amely így ismét 10 főre egészült ki.
október 8. - A Bács-Kiskun Megyei Bíróságon megkezdődött a Zuschlag János és társainak büntetőpere, akiket bűnszervezet tagjaként, különösen nagy kárt okozó, folytatólagosan elkövetett csalással vádolnak.
október 9. - A Budapesti Értéktőzsdét is elérte a pénzügyi világválság, a részvényindex esésbe kezdett, bezuhant a forint árfolyama, leállt az állampapír-piac. A következő időszakban a magyar szuverén adósosztályzatokat minden jelentős hitelminősítő visszaminősítette. A pénzügyi válság a reálszférára is átterjedt, egyre több vállalat jelentett be elbocsátásokat, termeléscsökkentést, az ipari termelés éves szinten októberben 7,2 százalékkal csökkent, a magyar gazdaság recesszióba került.
október 9. - Budapesten tartotta kétnapos informális védelmi miniszteri tanácskozását a NATO.
október 10. - A harmadik pályázat végén sem sikerült elnököt jelölnie a Magyar Televíziót felügyelő közalapítvány kuratóriumi elnökségének.
október 11. - A Ciszjordániát kormányzó Fatah mozgalom és a Gázai övezetet 2007 júniusa óta uraló iszlamista Hamász szervezet is elfogadta a palesztin belviszályt megszüntető javaslatokat.
október 12. - Az Egyesült Államok, Kalifornia államában szükségállapotot kellett elrendelni a heves tűzvészek miatt.
október 13. - A Fidesz és a KDNP képviselői 2006. október 9. óta először nem vonultak ki a parlamenti ülésteremből, amikor Gyurcsány Ferenc miniszterelnök napirend előtt a válság miatti intézkedésekről beszélt. A kormány aznap visszavonta a 2009. évi adótörvény-javaslatot és a költségvetési tervezetet.
október 15. - Szíria és Libanon több mint hatvan év után diplomáciai kapcsolatot létesített egymással.
október 17. - George W. Bush amerikai elnök bejelentette, hogy november 17-től a magyar állampolgárok vízum nélkül utazhatnak az Egyesült Államokba.
október 18. - Budapesten 66 politikai, gazdasági és pénzügyi vezető részvételével megrendezték a nemzetközi gazdasági és pénzügyi válság hatásaival foglalkozó Nemzeti Csúcsot, amelyről távol maradt Sólyom László köztársasági elnök.
október 20. - Az Országgyűlés elfogadta az egységes mezőgazdasági támogatási rendszer 2009. évi bevezetéséről szóló törvényt, amelyet Sólyom László államfő véleményezésre megküldött az Alkotmánybíróságnak.
október 21. - A magyar és a román kormány Szegeden tartotta negyedik közös kormányülését.
október 22. - India útnak indította első Holdszondáját.
október 22. - Teljessé vált az autópálya Budapesttől a horvátországi Adriáig.
október 22. - A Magyar Nemzeti Bank monetáris tanácsa 8,5 százalékról 11,5 százalékra emelte az irányadó kamatot, mivel a nyáron még 230 forintos euró-árfolyam elérte a 280 forint per eurós szintet.
október 24. - A pénzügyi válság első áldozataként Izlandnak hitelkeretet kellett kérnie a Nemzetközi Valutaalaptól. A következő időszakban egyre több feltörekvő gazdaság szorult a nemzetközi pénzügyi intézmények segítségére.
október 25. - Pekingben az Európai Unió 27 tagállama és 16 ázsiai ország vezetői tanácskoztak a pénzügyi világválságról, az élelmiszerbiztonságról.
október 28.- A Nemzetközi Valutaalap jelentős pénzügyi csomagot jelentett be Magyarország számára készenléti hitel formájában. Az IMF 15,7 milliárd dolláros hitelkeretét az Európai Unió további 8,1 milliárd, a Világbank 1,3 milliárd dollárral egészíti ki. A magyar kormány vállalta, hogy fokozza az államháztartás konszolidációját, a pénzügyi stabilitást, valamint a fizetőképességet a piacokon. A hitelkeretből 600 milliárd forintot a bankok tőkemegerősítésére különítettek el.
október 31. - Moammer Kadhafi líbiai vezető 23 éve először tett állami látogatást Oroszországban.
november 1. - Dunaszerdahelyen a helyi labdarúgó csapat és a pozsonyi Slovan Bratislava szlovák bajnoki mérkőzésén a szlovák kommandósok rendkívül brutálisan léptek fel a helyi és a Magyarországról érkezett magyar szurkolókkal szemben. A mérkőzésen történtek politikai síkra terelődtek, újabb mélypontra jutott a magyar-szlovák viszony.
november 1. – 86 éves korában elhunyt Jacques Piccard svájci mélytengeri kutató és oceanográfus, aki elsőként érte el a Föld legmélyebb pontját a Mariana-árokban.
november 4. - Az amerikai elnökválasztáson a demokrata párti Barack Obama győzött, aki az Egyesült Államok első afroamerikai elnöke lesz. A demokraták a kongresszus mindkét házában többséget szereztek.
november 3. - A Borsod-Abaúj-Zemplén megyei Nagycsécsen Molotov-koktélokat dobtak két romák lakta házra, az egyik épületben agyonlőttek két felnőttet. November 18-án két ember meghalt, amikor kézigránátot dobtak be egy roma család házának ablakán. A romák sérelmére elkövetett támadások számának növekedése miatt az ügyek kivizsgálására 20-án ötven fős nyomozócsoportot hoztak létre.
november 6. - A Somogy megyei Sávoly község mellett lerakták a Balatonring alapkövét, amelyen a tervek szerint 2009-ben már gyorsasági motoros-világbajnoki futamot rendeznek majd.
november 12. - A kínai kormány 600 milliárd dolláros gazdaság- és fogyasztásélénkítő intézkedéscsomagot fogadott el.
november 13. - A Parlamentben gazdasági csúcsértekezletet tartottak - a nemzeti csúcs folytatásaként -, amelyen a gazdaságélénkítéssel kapcsolatos elképzeléseket vitatták meg a kormány, a parlamenti pártok, a jegybank, a bankszövetség, a kamarák és érdekszervezetek képviselői.
november 14. - A G20, az iparilag legfejlettebb és a feltörekvő gazdaságok vezetői a világgazdasági és világkereskedelmi válságból való kiutat kutatták washingtoni csúcsértekezletükön.
november 14. - A Borsod-Abaúj-Zemplén megyei Cigánd közelében felavatták az elmúlt évtizedek egyik legjelentősebb infrastrukturális beruházását, a Vásárhelyi-terv első víztározóját.
november 15. – Gyurcsány Ferenc magyar és Robert Fico szlovák kormányfő a szlovákiai Révkomáromban tartott munkatalálkozót. December 3-án a szlovák miniszterelnök elutasította magyar partnere hatpontos javaslatcsomagját a feszültségek enyhítéséről, s kézzelfogható eredmény nélkül ért véget Sólyom László magyar és Ivan Gasparovic szlovák államfő december 6-i, érsekújvári találkozója is.
november 17. - Az Országgyűlés elfogadta a takarékos állami gazdálkodásról szóló törvényt, az úgynevezett plafontörvényt.
november 21. - A Magyarországi Református Egyház zsinata előzetesen ratifikálta az egységes, az egész Kárpát-medencére kiterjedő Magyar Református Egyház alapító alkotmányát.
november 21. - Londonban lezajlott az "évtized válása", az amerikai popsztár Madonna és filmrendező férje, Guy Ritchie pontot tettek nyolcéves házasságuk végére.
november 25. - Az Országgyűlés elfogadta a képviselői költségtérítés megadóztatásáról szóló indítványt, a 13. havi nyugdíj összegének 80 ezer forintban történő maximálását, a 2009. évi költségvetés fő számait és az adómódosításokat. A képviselők december 1-jén megszavazták a jövő évi költségvetést megalapozó másfél tucatnyi törvényt módosító javaslatot is.
november 26. - Az orosz parlament mindkét háza jóváhagyta az alkotmánymódosítást az elnöki és a képviselői mandátumok meghosszabbításáról.
november 27. - Az iraki parlament ratifikálta az ENSZ BT mandátumának helyébe lépő iraki-amerikai biztonsági megállapodást, amely az amerikai csapatok 2011-es távozását irányozza elő.
november 27. - Az indiai Mumbai városában iszlamista terroristák összehangolt támadásai következtében 174 ember, köztük több külföldi halt meg. A terrorcselekmények miatt kiéleződött India és Pakisztán viszonya.
november 28. - Reformszövetséget hoztak létre a gazdasági élet vezető szereplői, az új szervezet vezetőivel december 2-án tárgyalt Gyurcsány Ferenc kormányfő és Orbán Viktor, a Fidesz elnöke is.
november 30. - Az új rendszerben lebonyolított romániai parlamenti választásokon csak négy párt - köztük az RMDSZ - jutott be a törvényhozásba, kiesett viszont a nacionalista Nagy Románia Párt.
december 2. - Lezárult a MÁV Cargo privatizációs folyamata, a Rail Cargo Ausztria a vételárat átutalta a MÁV Zrt.-nek, a részvények a vevőhöz kerültek. A tranzakcióval Közép-Kelet-Európa első számú vasúti árufuvarozója jött létre.
december 2. - A thaiföldi ellenzéknek az egész országot megbénító tüntetései közepette az alkotmánybíróság elrendelte a kormányzó párt feloszlatását és eltiltotta a politikai szerepvállalástól a visszaélésekkel vádolt Szomcsai Vongszavat kormányfőt.
december 3. - A szlovák parlament döntése értelmében kétnyelvűek lesznek a földrajzi megnevezések a szlovákiai kisebbségi tankönyvekben.
december 5. - Meghalt II. Alekszij, Moszkva és egész Oroszország pátriárkája.
december 8. A Parlament elutasította az államfő újabb főbíró-jelöltjét, Havasiné Orbán Máriát. A szocialisták annak ellenére sem fogadták el a Győri Ítélőtábla elnökét, hogy a programjával a párt szakértői egyetértettek. Ha februárban újra elutasítják a köztársasági elnök jelöltjét, akkor a márciusban nyugdíjba vonuló elnökhelyettes, Kaposvári Bertalan nevezheti meg utódját, aki ügyvivő elnök lehet.
december 8. - Súlyos zavargások robbantak ki Athénban, miután rendőrök lelőttek egy 15 éves fiút.
december 9. - Magyarországra is került Írországból származó, esetleg dioxinnal szennyezett sertésmáj. Az érintett cég zárolta termékeit, és visszahívta a készítményeit.
december 10. - Sztrájkot kezdtek a Ferihegyi repülőtéren az érdekképviseletek, miután nem vezettek eredményre tárgyalásaik a munkáltatóval. A szakszervezetek szerint a dolgozók 95 százaléka részt vesz a munkabeszüntetésben, ugyanakkor a reptér szóvivője azt nyilatkozta, hogy a gépek elindulnak. A Budapest Airport a légiforgalom biztosítására külföldről hozott sztájktörőket.
december 13. – Ismét sztrájkba léptek a vasutasok. A határozatlan időre meghirdetett munkabeszüntetéssel megbénították az ország közlekedését és kilátásba helyezték, hogy – amennyiben követeléseiket nem teljesítik – a karácsonyi ünnepek alatt sem járnak majd a vonatok.
december 15. – Cipőjével dobálta meg George Busht egy iraki újságíró. Az amerikai elnök csak jó reflexeinek köszönhette, hogy sikerült elhajolnia a felé repülő cipők elől.
december 15. - Megsemmisítette a bejegyzett élettársi kapcsolatokról szóló törvényt az Alkotmánybíróság, így a jogszabály nem lép életbe január elsején. Az indoklás szerint a törvény homogén csoportként kezeli a különböző és azonos nemű emberek párkapcsolatát. Az testület ugyanakkor hangsúlyozza: az azonos neműek számára lehetne külön jogszabályt alkotni a bejegyzett élettársi kapcsolatra.
december 17. – Lemondták a tervezett sztrájkot a BKV buszos szakszervezetei azt követően, hogy a kormány bejelentette; 40 milliárddal támogatja a közlekedési vállalatot. A Pedagógusok Demokratikus Szakszervezete fenntartja a sztrájkfelhívást, a Munkástanácsok Országos Szövetsége pedig közölte: nem írták alá a megállapodást, mert nem akarják legitimálni a mostani helyzetet. Az egyezség lényege, hogy a legfeljebb bruttó 180 ezer forintot kereső munkavállalóknak teljes mértékben kompenzálják az elmaradó 13. havi bért, míg a magasabb jövedelműek részleges pótlást kapnak.
december 17. – Orbán Viktor előbb elfogadta, majd nem sokkal utána elutasította Gyurcsány Ferenc meghívását egy, a gazdasági válság megoldását célzó megbeszélésre.
december 18. – Első fokon életfogytig tartó fegyházra ítélte a Bíróság a móri vérengzés egyetlen vádlottját. Weisdom Róbert legkorábban 30 év múlva bocsátható feltételesen szabadlábra, és tíz évre eltiltották a közügyektől is. A vád szerint ő ölte meg 2002-ben Móron az ajtóban álló biztonsági őrt, társa, aki korábban öngyilkos lett a börtönben, a bankfiókban tartózkodó hét emberrel végzett. Az ítélet nem jogerős.
december 19. – Megkezdte 1200, a válság miatt elbocsátandó dolgozójának kiértesítését a Suzuki. Az esztergomi gyár először azokat küldi el, akik idén írásbeli figyelmeztetést kaptak, vagy az elmúlt években igazolatlanul hiányoztak. Harmadik lépcsőben a nyugdíjba készülőktől válnak meg, a többieknél pedig a munkaviszony hossza számít. Az amerikai kormány közben úgy döntött, kisegíti az autógyárakat. George Bush szerint ugyanis nem lenne felelős magatartás hagyni, hogy az autóipar összeomoljon, ezért a Fehér Háznak közbe kell lépnie. A General Motors, a Ford és a Chrysler együttesen17,4 milliárd dolláros áthidaló hitelt kap.
Eltelt egy esztendő. Kinek nagyon lassan, kinek túl gyorsan. De az biztos, hogy senkinek nem unalmasan. A radiocafé 98.6 hírszerkesztősége az új évben is a megszokott tárgyilagossággal ad hírt szűkebb és tágabb környezetünk legfontosabb eseményeiről.
Buliczka Csilla, Ertler Anikó, Márkus Zoltán, Szabados Timi, Tomázy Adrien és Láng András jó hírekben gazdag újévet kíván.

References: Bíróság 
 Bíróság 
 bíróság 
 Bíróság 
 bíróság 
 Bíróság 
 bíróság 
 Bíróság